Document ID: 32000R0264

Komisijas Regula (EK) Nr. 264/2000
(2000. gada 3. februāris)
par Padomes Regulas (EK) Nr. 2223/96 īstenošanu attiecībā uz valsts finanšu īstermiņa statistiku
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 2223/96 (1996. gada 25. jūnijs) par Eiropas nacionālo un reģionālo kontu sistēmu Kopienā [1], kurā grozījumi izdarīti ar Regulu (EK) Nr. 448/98 [2], un jo īpaši tās 3. panta 2. punktu,
tā kā:
(1) Saskaņā ar Līguma 104. panta 2. punktu Komisijai ir jāuzrauga budžeta stāvokļa attīstība.
(2) Padomes Regula (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu [3] uzskatīja par lietderīgu papildināt Līguma 99. panta 3. un 4. punkta daudzpusējās uzraudzības procedūru ar agrīnās brīdināšanas sistēmu, saskaņā ar kuru Padome agrīnā stadijā brīdinās dalībvalsti par nepieciešamību veikt vajadzīgās budžeta korekcijas, lai novērstu pārmērīgu valsts budžeta deficītu.
(3) Ekonomikas un finanšu padome (Ecofin) ziņojumā par statistikas prasībām ekonomikas un monetārajā savienībā, ko apstiprināja 1999. gada 18. janvārī, jo īpaši uzsvēra vajadzību pēc kopīgas un saskaņotas īstermiņa valsts finanšu statistikas dalībvalstīm, jo īpaši tām, kas ir ekonomikas un monetārajā savienībā.
(4) Valsts kontu noteikumu, jo īpaši 1995. gada Eiropas pārskatu sistēmas (ESA 95), jēdzienus uzskata par līdzekļiem, kas palīdz nodrošināt dalībvalstu datu salīdzināmību un pārredzamību.
(5) Jāievēro pakāpeniska pieeja ceturkšņa kontu pilnīga kopuma sagatavošanai ESA 95 ietvaros attiecībā uz valsts sektoru, pirmo valsts sektora kontu komponentu kopumu saskaņā ar ESA 95 jēdzieniem ieviešot no 2000. gada.
(6) Prioritāte piešķirama komponentiem, pēc kuriem iespējams prognozēt tendences valsts finanšu jomā un kuri ir vienmēr savlaicīgi pieejami.
(7) Nodokļi, faktiskās sociālās iemaksas un sociālie pabalsti kā pirmais komponentu kopums nodrošinās agrīnās brīdināšanas signālus attiecībā uz iespējamām budžeta grūtībām un noderīgu informāciju par cikliskām tendencēm ekonomikā.
(8) Ir notikušas konsultācijas ar Valūtas, finanšu un maksājumu bilances statistikas komiteju (VFBK), kas izveidota ar Padomes Lēmumu 91/115/EEK [4], kurā grozījumi izdarīti ar Lēmumu 96/174/EK [5].
(9) Šajā regulā paredzētie pasākumi atbilst ar Lēmumu 89/382/EEK, Euratom [6] izveidotās Statistikas programmu komitejas (SPK) atzinumam,
IR PIEŅĒMUSI ŠO REGULU.
1. pants
Mērķis
Šīs regulas mērķis ir noteikt to ESA 95 darījumu kategoriju sarakstu un galvenās iezīmes, kuri katru ceturksni no 2000. gada jānosūta visām dalībvalstīm, lai darītu iespējamu kopīga un saskaņota īstermiņa statistikas kopuma izveidošanu attiecībā uz valsts finansēm.
2. pants
Kategorijas, kas saistītas ar ceturkšņa datu nosūtīšanu
Dalībvalstis nosūta Komisijai (Eurostat) ceturkšņa datus par šādām valsts sektora vispārējo resursu un to izlietojuma kategorijām, kas kodificētas saskaņā ar ESA 95:
attiecībā uz resursiem:
- nodokļi par ražošanu un importu (D.2),
- tostarp pievienotās vērtības nodokļi (D.211),
- spēkā esošie ienākuma, īpašuma nodokļi u.c. (D.5),
- kapitāla nodokļi (D.91),
- faktiskās sociālās iemaksas (D.611),
attiecībā uz izlietojumu:
- sociālie pabalsti, izņemot sociālos pabalstus natūrā (D.62).
3. pants
Ceturkšņa datu apkopošanas avoti un metodes
Apkopojot ceturkšņa datus 2. pantā minētajām kategorijām, jāievēro šādi noteikumi:
1. Ceturkšņa dati pamatojas uz tiešo informāciju, kas pieejama no pamatavotiem, piemēram, no valsts pārskatiem vai administratīvajiem avotiem, kas katrai kategorijai veido vismaz 90 % no kategorijas kopējā informācijas daudzuma;
2. Ja vajadzīgs, tiešo informāciju papildina ar grozījumiem un ar konceptuālajiem grozījumiem, lai ceturkšņa dati atbilstu ESA 95 jēdzieniem;
3. Ceturkšņa datiem jāsaskan ar attiecīgajiem gada datiem.
4. pants
Ceturkšņa datu nosūtīšanas grafiks
1. Ceturkšņa datus nosūta Komisijai (Eurostat) laikposmā, kas nepārsniedz trīs mēnešus no dienas, kurā beidzas ceturksnis, uz kuru šie dati attiecas.
2. Tajā pašā reizē dara zināmu jebkuru ceturkšņa datu pārskatīšanu attiecībā uz iepriekšējiem ceturkšņiem.
3. Pirmā ceturkšņa datu nosūtīšana attiecas uz 2000. gada pirmā ceturkšņa datiem. Šos datus nosūta ne vēlāk kā līdz 2000. gada 30. jūnijam.
5. pants
Datu nosūtīšana par iepriekšējiem laikposmiem
1. Dalībvalstis nosūta Komisijai (Eurostat) ceturkšņa datus par 2. pantā minētajām kategorijām par laikposmu sākot no 1991. gada pirmā ceturkšņa.
2. Retrospektīvos datus apkopo saskaņā ar 3. panta 2. un 3. punktā noteiktajiem avotiem un metodēm.
3. Retrospektīvos datus par laikposmu no 1998. gada pirmā ceturkšņa līdz 1999. gada ceturtajam ceturksnim nosūta Komisijai (Eurostat) ne vēlāk kā līdz 2000. gada 31. decembrim.
4. Retrospektīvos datus par laikposmu no 1991. gada pirmā ceturkšņa līdz 1997. gada ceturtajam ceturksnim nosūta Komisijai (Eurostat) ne vēlāk kā līdz 2002. gada 30. jūnijam.
6. pants
Pārejas noteikumi
1. Pārejas noteikumi attiecas uz dalībvalstīm, kas nav gatavas no 2000. gada nosūtīt ceturkšņa datus saskaņā ar 4. panta 1. punktā paredzēto grafiku un ievērojot 3. pantā norādītos avotus un metodes.
2. Šīs dalībvalstis nosūta Komisijai (Eurostat) savus "precīzākos ceturkšņa aprēķinus" saskaņā ar 4. pantā paredzēto grafiku.
3. Šajā pašā reizē tās norāda, kādi pasākumi vēl ir jāveic, lai ievērotu 3. pantā norādītos avotus un metodes.
4. Laikposms, uz kuru attiecas pārejas noteikumi, nedrīkst pārsniegt šīs regulas pielikumā noteikto grafiku.
7. pants
Regulas īstenošana
1. Dalībvalstis iesniedz Komisijai (Eurostat) ceturkšņa datu apkopošanā izmantoto avotu un metožu aprakstu (sākotnējo aprakstu) ne vēlāk kā līdz 2000. gada martam.
2. Dalībvalstis ikvienu grozījumu avotu un metožu sākotnējā aprakstā, ko izmanto ceturkšņa datu apkopošanā, dara zināmu Komisijai (Eurostat), kad tās ziņo par pārskatītajiem datiem.
3. Attiecīgās dalībvalstis un Komisija (Eurostat) vienojas par sākotnējo aprakstu un iespējamajiem grozījumiem.
4. Pamatojoties uz dalībvalstu sniegtajiem aprakstiem, Komisija (Eurostat) jo īpaši pārbauda 3. panta 1. punktā prasītā 90 % kritērija piemērošanu pirmajiem ceturkšņa aprēķiniem attiecībā uz katru 2. pantā minēto kategoriju.
Ja tiek konstatēts, ka dalībvalsts nevar izpildīt 90 % kritēriju saskaņā ar savas valsts nosacījumiem, Komisija (Eurostat) attiecīgajai dalībvalstij var noteikt īpašu atkāpi.
5. Komisija (Eurostat) informē Statistikas programmas komiteju un VFBK par katras dalībvalsts izmantotajiem avotiem un metodēm.
8. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 3. februārī

Labels: 12
0
2
19